open-index/open-wikipedia-markdown huggingface dataset:
ישראל איסר שפירא (תל אביב)

הרב **ישראל איסר שפירא** (ה'תרמ"ו, 1886 - ט' בטבת ה'תשל"א, 6 בינואר 1971) היה רב ליטאי-ישראלי. רבה של לאפיטש וראש ישיבת "שערי תורה" ו"כולל הנצי"ב" ביפו. מחבר הספר "עין ישראל" וספרים נוספים.

## ביוגרפיה
נולד בבוברויסק, בן זקונים לרבה של העיר הרב רפאל שפירא ראש ישיבת וולוז'ין שהייתה סגורה באותה תקופה, ולדרייזל, בתו של הנצי"ב מוולוז'ין.

נישא לטויבא זלדה בת הרב אביגדור מנקביץ מקובנה. בשנת ה'תרע"ז, 1917, התמנה כרבה של לאפיטש שבפלך מינסק וכיהן במשרתו זו שלוש עשרה שנים.

בשנת ה'תר"ץ (1930) עלה עם משפחתו לארץ ישראל, תחילה התיישב בירושלים ושימש כרב בית הכנסת "תפארת בחורים" בשכונת מזכרת משה ואחר כך עבר לתל אביב שבה ישב עד פטירתו בט' בטבת ה'תשל"א, 6 בינואר 1971. הוא נקבר באותו יום בבית הקברות היהודי בהר הזיתים שבירושלים.

## משפחתו
היה נשוי לטויבא זלדה (לבית מנקביץ). מילדיהם:
* הרב אליהו חיים שפירא (תרע"ח, 1918 – י"ח בכסלו ה'תש"ן, דצמבר 1989) - בונה ישיבת בריסק בארץ ישראל, מנהל מוסד פנימייתי לילדים ונוער "בית סנהדריה" בירושלים ומנהל כולל ישיבת וואלוז'ין בירושלים.
* הרב צבי הירש שפירא (יליד תר"פ) - מחבר הספר "צביון העמודים" על הסמ"ק, חתן פרס הרב קוק לספרות תורנית.
* הרב רפאל שפירא - ראש ישיבת תפארת ישראל ותפארת הכרמל ומחבר ספר מים עמוקים.
* הרב יקותיאל שפירא (יליד תרפ"ד) - ראש כולל הנצי"ב בתל אביב.
* רבקה (ילידת תרפ"ז) - נישאה לרב שאול יוסף ויינגרטן רבה הראשי של בת ים.
* שושנה - אשת הרב צבי קפלן ראש כולל "שערי תורה" בתל אביב-יפו, ובנו של הרב ישראל חיים קפלן.

## כתביו
*
*
*
*

## הערות שוליים

קטגוריה:משפחת אריה לייב שפירא
קטגוריה:רבנים ליטאים
קטגוריה:תל אביב-יפו: אישים
קטגוריה:מחברי ספרות תורנית
קטגוריה:יהודים הקבורים בהר הזיתים: חלקת הנביאים
קטגוריה:פרשני אגדות התלמוד
קטגוריה:ירושלים: רבנים
קטגוריה:ישראלים שנולדו ב-1886
קטגוריה:ישראלים שנפטרו ב-1971
קטגוריה:משפחת ברלין
עונת 1985/1986 בפוטבול ליג

**עונת 1985/1986** הייתה העונה ה-87 של הפוטבול ליג שהיא הייתה הליגה האנגלית הבכירה בכדורגל. העונה החלה ב-17 באוגוסט 1985 והסתיימה ב-5 במאי 1986. בעונה זו התחרויות התקיימו בליגה הבכירה, בליגת משנה,  בדיוויזיון השלישי ובדיוויזיון הרביעי.  

הליגה הבכירה כללה 22 קבוצות. אוקספורד יונייטד (בפעם הראשונה בתולדות המועדון), בירמינגהאם סיטי ומנצ'סטר סיטי היו הקבוצות שעלו מליגת משנה. 

עבור הניצחון הוענקו שלוש נקודות ונקודה עבור תוצאת תיקו. במידה וכמה קבוצות זכו באותו מספר נקודות, הקבוצה עם יתרון הפרש שערים דורגה במקום גבוה יותר.

ליברפול זכתה באליפות בפעם ה-16 בתולדות המועדון.

בסוף העונה לליגת משנה ירדו איפסוויץ' טאון, בירמינגהאם סיטי ווסט ברומיץ' אלביון. במקומן לליגה הבכירה עלו נוריץ' סיטי, בירמינגהאם סיטי ווימבלדון (בפעם הראשונה בתולדות המועדון).

בעקבות אסון הייזל שבה נהרגו 39 אוהדים ונפצעו יותר מ-600 אוהדים נוספים מועדונים אנגלים נדונו להשייה של חמש שנים (עד לשנת 1990) מתחרויות אירופיות וליברפול ל-3 שנים נוספות. 
## כדורגלנים מצטיינים
גארי לינקר מאברטון כבש 30 שערים וזכה בתואר מלך השערים. 

גארי ליניקר מאברטון זכה בפרס כדורגלן השנה של התאחדות עיתונאי הכדורגל האנגלית. זאת בפעם השנייה בקריירה.

גארי ליניקר מאברטון זכה בפרס כדורגלן השנה שהוענק על ידי התאחדות שחקני הכדורגל.

## טבלת הליגה

## קישורים חיצוניים
* נתונים מפורטים מאתר rsssf
* נתונים מאתר bdfutbol
* נתונים מאתר worldfootball

## הערות שוליים

קטגוריה:תחרויות כדורגל ב-1985
קטגוריה:תחרויות כדורגל ב-1986
קטגוריה:עונות בפוטבול ליג
קטגוריה:1985 בממלכה המאוחדת
קטגוריה:1986 בממלכה המאוחדת
המפלגה הקומוניסטית של בוהמיה ומוראביה

**המפלגה הקומוניסטית של בוהמיה ומוראביה** (בצ'כית: **Komunistická strana Čech a Moravy**) היא מפלגה קומוניסטית בצ'כיה. יחד עם המפלגה הקומוניסטית במולדובה, ה-KSČM היא מהמפלגות היחידות באירופה המזרחית הפוסט-קומוניסטית שלא הורידו את התואר "קומוניסטית" משמן לאחר 1989, אם כי עשתה מעט שינויים במצע שלה. במשך רוב שני העשורים הראשונים לאחר מהפכת הקטיפה, המפלגה הייתה מבודדת פוליטית והואשמה בקיצוניות (ארגון הנוער שלה אף הוצא אל מחוץ לחוק בשנים 2006-2010), אך היא התקרבה אל המפלגה הסוציאל-דמוקרטית הצ'כית. בשנים אלו המפלגה אף כמעט הוצאה אל מחוץ לחוק. עד שנת 2013 הייתה המפלגה היחידה שעוד הדפיסה עיתונים משל עצמה.

## היסטוריה
ה-KSČM הוקמה בשנת 1989 על ידי המפלגה הקומוניסטית של צ'כוסלובקיה. היו"ר שלה הוא Vojtěch Filip. בפרלמנט האירופי היא חלק מהשמאל האירופי המאוחד/השמאל הנורדי הירוק. ארגון המפלגה החדשה היה דמוקרטי יותר ומבוזר יותר מאשר המפלגה הקודמת, ונתן כוח רב לסניפים המוניציפליים. בתחילה הייתה שותפה למפלגה קומוניסטית בסלובקיה, אך האיחוד התפרק בשנת 1992. בתחילת דרכה של המפלגה, היו ויכוחים רבים לגבי שם המפלגה – האם להשאיר אותו כמו שהוא, או להחליף את המילה "קומוניזם" בתיאור אחר. לבסוף, כ-75% מחברי המפלגה החליטו להשאיר את שם המפלגה כמו שהוא.

בשני העשורים לקיומה של צ'כיה, המפלגה הייתה קטנה וללא יכולת השפעה אמיתית. בנובמבר 2008 ביקש הסנאט של הרפובליקה הצ'כית מבית המשפט העליון להוציא את המפלגה אל מחוץ לחוק, כתוצאה מהמצע שלה. רוב הסנאטורים בצ'כיה תמכו בהצעה זו, ונמקו בכך שהמפלגה אמצה את המניפסט הקומוניסטי של קרל מרקס ולא התכחשה אל האלימות כדרך להשגת כוח. לבסוף ההצעה לא התממשה, מכיוון שרק הממשלה (ולא הרשות המחוקקת) זכאית לבקש דבר כזה מבית המשפט.

מספר החברים במפלגה נכון לשנת 2017 היה בערך 33,000. בסיס החברות מתיישן ומתדלדל ללא הרף. בשנת 1992 היו מעל 350,000 קומוניסטים, ובאפריל 2008 מנתה המפלגה רק כ-77,000 חברים.

## קישורים חיצוניים

* 

## הערות שוליים

בוהמיה
קומוניסטים
קטגוריה:מפלגות שהוקמו ב-1989
לואיזה, נסיכת סקסוניה-הילדבורגהאוזן

**לואיזה, נסיכת סקסוניה-הילדבורגהאוזן** (; 28 בינואר 1794 – 6 באפריל 1825) הייתה בתו של פרידריך, דוכס סקסוניה-אלטנבורג ואשתו של וילהלם, דוכס נסאו.

## ביוגרפיה
לואיזה נולדה ב-28 בינואר 1794 בהילדבורגהאוזן שהשתייכה לדוכסות סקסוניה-הילדבורגהאוזן, לפרידריך, דוכס סקסוניה-הילדבורגהאוזן, ולשרלוטה גאורגינה, דוכסית מקלנבורג-שטרליץ, בתו של קרל השני, הדוכס הגדול של מקלנבורג-שטרליץ. לואיזה ואחיותיה שרלוטה ותרזה היו יפות מאוד, והמשורר פרידריך ריקרט הקדיש להן את יצירתו "שלושת הוורדים".

בשנת 1809 התלבט לודוויג, נסיך הכתר של בוואריה בינה לבין אחותה תרזה, אולם בסוף התחתן עם תרזה. ב-24 ביוני 1813 התחתנה לואיזה עם וילהלם, נסיך הכתר של נסאו-ויילבורג, ממנו נולדו לה 8 ילדים.

ב-9 בינואר 1816 מת חמיה פרידריך וילהלם, נסיך נסאו-ויילבורג מנפילה במדרגות, ובעלה וילהלם מונה לנסיך נסאו-ויילבורג. לאחר מות פרידריך אוגוסט, דוכס נסאו ב-24 במרץ 1816, עלה וילהלם לשלטון במקומו כדוכס נסאו.

ב-6 באפריל 1825 מתה לואיזה זמן קצר לאחר לידת בתה, ולאחר מותה התחתן בעלה עם אחייניתה פאולינה, נסיכת וירטמברג.

## משפחתה
ב-24 ביוני 1813 התחתנה לואיזה עם וילהלם, דוכס נסאו, ממנו נולדו לה 8 ילדים:
* אוגוסטה (1814)
* תרזה, נסיכת נסאו-ויילבורג (1815–1871), התחתנה עם פטר, דוכס אולדנבורג
* אדולף, הדוכס הגדול של לוקסמבורג (1817–1905)
* וילהלם קרל (1819–1823)
* מוריץ (1820–1850)
* מריה (1822–1824)
* וילהלם (1823–1828)
* מריה, נסיכת נסאו (1825–1902), התחתנה עם הרמן, נסיך ויד

## אילן יוחסין

## קישורים חיצוניים

* לואיזה, נסיכת סקסוניה-הילדבורגהאוזן
* 

קטגוריה:ילידות 1794
קטגוריה:נסיכות גרמניות
קטגוריה:נפטרות ב-1825
דארן דיי

**דארן קיף דיי** (; נולד ב-30 בנובמבר 1960) הוא שחקן כדורסל עבר אמריקאי ששיחק בליגת ה-NBA, איטליה, צרפת ובישראל. גובהו 2.03 מטרים.

## ביוגרפיה
דיי נולד בעיר דה מוין, במדינת איווה, שבארצות הברית. שיחק בתפקידים סמול פורוורד וכקלע. בשנת 1979 השתתף באליפות העולם עד גיל 19 שהתקיימה בסלבדור (ברזיל) וזכה עם ארצות הברית במדליית הזהב. בשבעה משחקים קלע 8.6 נקודות בממוצע למשחק. למד במכללת UCLA בשנים 1979–1983, ובכל שנותיו במכללה שיחק בממוצע 24.6 דקות למשחק וקלע בממוצע למשחק 10.1 נקודות. בשנת 1983 נבחר בסיבוב השלישי בדראפט ה-NBA במקום 57 על ידי וושינגטון בולטס. לאחר שלוש שנים בשורות הבולטס, עבר לשיקגו בולס בה שיחק משחק אחד בלבד ועבר לבוסטון סלטיקס. בסך הכל שיחק 5 שנים בNBA משחקים וב-328 משחקים קלע בממוצע 6.8 נקודות למשחק.

ב-1988 עבר לשחק באיטליה ובסך הכל שיחק באיטליה 6 עונות: 4 עונות בסקבוליני פזארו, ו-2 עונות במונטפסקי סיינה. דיי שיחק לצידם של וולטר מניפיקו, דומיניק זמפוליני, אריו קוסטה ודרווין קוק וזכה עם פזארו באליפות איטליה בעונת 89/90, ובגביע האיטלקי בעונת 91/92. כמו כן הגיע עם הקבוצה פעמיים לגמר גביע קוראץ'. ב-1994 עבר לשחק בישראל. הוא שיחק שנה אחת בהפועל גליל עליון, ועונה לאחר מכן בפו אורטז הצרפתית. בשנת 1996 הצטרף למכבי ראשון לציון ובתום העונה פרש ממשחק. בשתי העונות ששיחק בישראל קלע 556 נקודות.

בנו אוסטין הוא שחקן כדורסל המשחק בשנת 2017 בהפועל ירושלים, ושיחק בעבר בסקבוליני פזארו ובגלאטסראיי.

## קישורים חיצוניים

* 
* 
* 

## הערות שוליים

קטגוריה:אמריקאים ילידי איווה
קטגוריה:דה מוין: אישים
קטגוריה:כדורסלני אוניברסיטת קליפורניה בלוס אנג'לס
קטגוריה:כדורסלני וושינגטון בולטס
קטגוריה:כדורסלני שיקגו בולס
קטגוריה:כדורסלני בוסטון סלטיקס
קטגוריה:כדורסלני מנס סאנה סיינה
קטגוריה:כדורסלני הפועל גליל עליון
קטגוריה:כדורסלני פו אורטז
קטגוריה:כדורסלני מכבי ראשון לציון
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:בחירות דראפט של וושינגטון בולטס
קטגוריה:איווה: כדורסלנים
קטגוריה:אמריקאים שנולדו ב-1960
הקורפוס ה-13 (ארצות הברית)

**הקורפוס ה-13** היה קורפוס של צבא ארצות הברית שלחם במהלך מלחמת העולם השנייה.

## היסטוריה
ב-7 בדצמבר 1942 הוקם הקורפוס ה-13 ברוד איילנד, ולמפקדו מונה אמיל ריינהרדט. ב-2 בדצמבר 1943 מונה אלוואן קלום גילם ג'וניור למפקד הקורפוס, ובנובמבר 1944 נשלח הקורפוס לחזית המערבית כחלק מהארמייה התשיעית. הקורפוס פרץ את קו זיגפריד, והתקדם לנהר הרור. ב-23 בפברואר 1945 לחם הקורפוס באזור קלן, וב-31 במרץ חצה את נהר הריין והמשיך בהתקדמותו לתוככי גרמניה. הקורפוס כבש את הערים כגון וירזן, קרפלד, מרז, הומבורג, מינסטר, והנובר, ולבסוף נעצר בעיר טאנגרמינדה שעל נהר האלבה במרחק 50 ק"מ מברלין.

עם סיום המלחמה שוחררו חיילי הקורפוס, והמפקדה עברה לקליפורניה, וב-25 בספטמבר 1945 פורק הקורפוס.

## מפקדים
* אמיל ריינהרדט (7 בדצמבר 1942 - 2 בדצמבר 1943)
* אלוואן קלום גילם ג'וניור (7 בדצמבר 1943 - אוגוסט 1945)

## קישורים חיצוניים

13
קטגוריה:גייסות בצבא ארצות הברית במלחמת העולם השנייה
ג'ון קמני

**ג'ון ג'ורג' קמני** (בהונגרית: **Kemény János György**; ) היה מתמטיקאי ומדען יהודי-אמריקאי יליד הונגריה, ידוע במיוחד בזכות פיתוח שפת התכנות BASIC ב-1964, יחד עם תומאס א. קורץ.

קמני נולד בבודפשט למשפחה יהודית. בשנת 1938 אביו היגר לארצות הברית והצליח להביא את יתר המשפחה בשנת 1940. קמני סיים תואר ראשון באוניברסיטת פרינסטון בשנת 1946 ודוקטורט בשנת 1949. במהלך מלחמת העולם השנייה עבד כשנה כעוזר של ריצ'רד פיינמן במסגרת פרויקט מנהטן.

בשנת 1960 הוא היה שותף לגילוי איגודיות. כראש המחלקה למתמטיקה בדארטמות' דחף לשינויים בתוכניות הלימודים ובפרט כתב ספר "Introduction to Finite Mathematics" עם לורי סנל וג'רלד תומפסון.

הוא הציע שיטת בחירות הידועה בתור שיטת קמני או שיטת קמני-יאנג; ביטה זאת הבוחרים מדרגים את האפשרויות ונבחרת הפרמוטציה שממזערת את סכום מרחקי קנדל-טאו..

קמני שימש הנשיא ה-13 של דארטמות' קולג' מ-1970 ל-1981, חלוץ השימוש במחשבים לחינוך במכללות. ב-1972, בתקופת נשיאותו החלו בדארטמות', לקבל ללימודים סדירים סטודנטיות (עד אז רק גברים התקבלו).

קמני היה יו"ר הוועדה הנשיאותית שחקרה את תאונת אי שלושת המילין ב-1979.

## קישורים חיצוניים

* 
* 

## הערות שוליים

קטגוריה:מדעני מחשב יהודים אמריקאים
קטגוריה:אמריקאים ממוצא יהודי-הונגרי
קטגוריה:סגל דארטמות' קולג'
קטגוריה:מדעני מחשב יהודים הונגרים
קטגוריה:מהגרים מהונגריה לארצות הברית
קטגוריה:יהודים עובדי פרויקט מנהטן
קטגוריה:בעלי תואר דוקטור מאוניברסיטת פרינסטון
קטגוריה:מפתחי שפות תכנות
קטגוריה:מתמטיקאים יהודים הונגרים
קטגוריה:אמריקאים שנולדו ב-1926
קטגוריה:אמריקאים שנפטרו ב-1992
פול מקדונלד (מוזיקאי)

**פול מקדונלד** (נולד **ויליאם פול מקדונלד**; 29 באוגוסט 1984) הוא שחקן אמריקאי זמר-יוצר מהאנטסוויל שבאלבמה. מאז 2011 הוא מתגורר בנאשוויל שבטנסי. מקדונלד ממוקם במקום השמיני בעונה העשירית של "אמריקן איידול". מאז 2005, הוא היה הסולן של הלהקה **Hightide Blues**, ששינו את שמם ל-**The Grand Magnolias** ב-2010.

## קישורים חיצוניים
* 

קטגוריה:מתחרי אמריקן איידול
קטגוריה:זמרי רוק אמריקאים
קטגוריה:אמריקאים שנולדו ב-1984
אבי גיל (סופר)

**אבי גיל** (נולד ב-24 במרץ 1963) הוא סופר ישראלי שכיהן כיו"ר מדור הספרות במועצה הישראלית לתרבות ואומנות של משרד התרבות. במסגרת תפקידו זה וכחבר במדור פסטיבלים של המועצה הוביל מהלכי תמיכה במאות אירועי ספרות ותרבות בהם השתתפו מאות אלפים.

חיבר שני ספרי ילדים: "החמור שרצה להיות אוטו" ו"כשבוז'יקה וסבתא באו לבקר". כתב שני רומנים למבוגרים: "ואין חרוז למוות", שראה אור ב-2017 בהוצאת הקיבוץ המאוחד וספרא, ו"אהבה זרה" בהוצאת ספרא ב-2019.
במאי 2020 הוציא לאור את ספר הקורונה הראשון בישראל "העולם סגור לרגל שיפוצים", 16 סיפורים קצרים משעשעים ומרגשים אודות תקופת הקורונה. ב-2024 הוציא לאור את הביוגרפיה המקיפה "שליחותו של א.ב. יהושע" על חייו ויצירתו של הסופר א.ב. יהושע, ספר עליו עמל במשך שנים רבות.

פרסם בנוסף גם כמה סיפורים במוסף הספרות של "הארץ", שזכו לתהודה גדולה, וכן מאמרי מחקר וביקורת בתחום התרבות, בספרים, בכתבי-עת מקצועיים ובמוספי תרבות, בעיתונים "ידיעות אחרונות", "ישראל היום" ו"הארץ" ו"קבוצת וואטס אפ עם כל העולם".

## קורות חיים
גיל נולד בקריית ים להורים אשר עלו מטריפולי שבלוב. נשוי ואב לשלושה ילדים. חוקר של יצירת א.ב. יהושע וכתב עליו ביוגרפיה. את לימודי התואר הראשון והשני כמו גם את תעודת ההוראה רכש באוניברסיטת תל אביב. הצעת המחקר לדוקטורט שלו עוסקת ב"יצירתו הגנוזה של א.ב. יהושע והשפעתה על הרומנים שלו."

לצד העיסוק בתרבות, שימש גיל כעיתונאי ספורט ברשת "ידיעות תקשורת", אשר סיקר בעיקר את פעילות קבוצת הכדורסל של הפועל גלבוע גליל, שם גם שיחק בצעירותו, עת התגורר בקיבוץ שמיר.

משנת 2000 משמש כמנהל של מרכזים קהילתיים במסגרת החברה למתנ"סים.

בכל תפקידיו הציבוריים הוא פועל לצמצום הפערים החברתיים בישראל, ואחד מהישגיו הבולטים הוא הקמת מטרוז' – תזמורת יהודית ערבית בעיר לוד שם הוא משמש כמנכ"ל רשת המתנ"סים העירונית. רשת המתנ"סים היחידה בישראל שבמסגרתה פועלים יחדיו מתנסים לציבור היוהו
די והערבי. גם יצירתו הספרותית עוסקת בקונפליקטים חברתיים, בעיקר הרומן "ואין חרוז למוות", העוסק באבטלה הנכפית על עובדי חברת קבורה, בשל גידול מהיר בתוחלת החיים. ועד עובדי החברה מחליט להקים מחנה אימונים למוות, עד אשר "יואילו המתים לחזור למות", והוא עושה זאת על חלקת אדמה של בעל חלקת אבוקדו אשר נאבק מצידו ברשתות השיווק המעדיפות לייבא פרי מחו"ל ובחברת הביטוח.

הרומן השני "אהבה זרה" העוסק בסיפור אהבתם של טניה פועלת זרה מליטא, ובאצ'אן מסרי לנקה.

## ספריו
* אבי גיל, "שליחותו של א.ב. יהושע, הוצאת כנרת, זמורה, 2024
* אבי גיל, "העולם סגור לרגל שיפוצים", הוצאת ספרא, 2020
* אבי גיל, "אהבה זרה", הוצאת ספרא, 2018.
* אבי גיל, "ואין חרוז למוות", הוצאת הקיבוץ המאוחד, 2017
* אבי גיל, "כשבוז'יקה וסבתא באו לבקר", הוצאת גיל, 2007
* אבי גיל, "החמור שרצה להיות אוטו", הוצאת ירון גולן, 1994

## קישורים חיצוניים

## הערות שוליים

קטגוריה:סופרים ישראלים
קטגוריה:בוגרי כפר הנוער כפר גלים
קטגוריה:חברי המועצה הישראלית לתרבות ואמנות
קטגוריה:סופרי ילדים ונוער ישראלים
קטגוריה:בוגרי אוניברסיטת תל אביב
קטגוריה:ישראלים שנולדו ב-1963
בז אמור

**בז אמור** (שם מדעי: *Falco amurensis*) הוא מין של עוף דורס ממשפחת הבזיים. מין זה מצוי בצפון מזרח סיביר שברוסיה ונודד בחורף דרומה לאפריקה. הוא מזכיר במראהו את בז ערב ונחשב בעבר לתת-מין שלו.

הבזים קטנים באורך 26-30 ס"מ ומוטת כנפיהם 63-71 ס"מ. משקלם יכול להגיע ל-180 גרם. הזכרים בעלי כנפיים כחולות עם עיניים אדומות ומקור אדום מעוקל. הנקבות לעומתם אפורות-לבנות עם מקור צהוב.

בזים אלה מתבססים בעיקר על חרקים גדולים ונפוצים כמו על שפיריות ועל צעירים מכונפים של טרמיטים וחרקים גדולים נוספים שהם המזון העיקרי שלהם בקיץ. הם יגוונו גם בפרוקי רגליים נוספים וכן בעופות קטנים ובדו-חיים.

## קישורים חיצוניים

## הערות שוליים

קטגוריה:בזיים
קטגוריה:סיביר: עופות
קטגוריה:בעלי חיים שתוארו ב-1863
ברונו קירשנר

**ברונו ישראל קירשנר** (בגרמנית: **Bruno Kirschner**; 17 באוגוסט 1884 – 13 באפריל 1964) היה סופר יהודי-גרמני וחוקר יהדות, עורך "הלקסיקון היהודי". עלה לארץ ישראל ב-1937 וחי בה עד מותו.

## ביוגרפיה
נולד בגרמניה למשפחה יהודית; דודו עמנואל קירשנר היה מלחין וחזן הקהילה היהודית במינכן. למד במכון למדעי היהדות בברלין והוסמך לרבנות. עבודת הדוקטור שלו עסקה במזמור הכנסייתי בשפה האשורית. נישא לפאולה לבית יוכסברגר (1885–1991).

במלחמת העולם הראשונה שירת בצבא גרמניה, ואחריה שימש יועץ משפטי במשרד ממשלתי. יחד עם גאורג הרליץ ערך את "הלקסיקון היהודי" (*Jüdisches Lexikon*) על חמשת כרכיו.

בשנת 1937, מספר שנים לאחר עליית הנאצים לשלטון, עלה לארץ ישראל. הוא נפטר באפריל 1964 ונקבר בהר המנוחות.

ספרו "Deutsche Spottmedaillen auf Juden" ראה אור בידי מכון ליאו בק ירושלים והוצאת הספרים "Ernst Battenberg Verlag" שבמינכן, ארבע שנים לאחר פטירתו.

## קישורים חיצוניים
* עבודותיו של קירשנר, באתר הספרייה הלאומית של גרמניה
* אוספו הפרטי של ברונו קירשנר, מאוספי הארכיון המרכזי לתולדות העם היהודי.

## הערות שוליים

קטגוריה:היסטוריונים גרמנים
קטגוריה:ישראלים ילידי גרמניה
קטגוריה:היסטוריונים יהודים
קטגוריה:יהודים גרמנים
קטגוריה:אנשי העלייה החמישית
קטגוריה:חוקרי יהדות גרמנים
קטגוריה:חוקרי יהדות ישראלים
קטגוריה:אנציקלופדיסטים יהודים
קטגוריה:אספנים ישראלים
קטגוריה:ישראלים שנולדו ב-1884
קטגוריה:ישראלים שנפטרו ב-1964
קטגוריה:יהודים הקבורים בהר המנוחות
מפלגת הרפורמה (אסטוניה)

**מפלגת הרפורמה** (באסטונית:** Eesti Reformierakond**) היא מפלגה ליברלית באסטוניה, שמהווה המפלגה הגדולה ביותר בפרלמנט. המפלגה נוסדה בנובמבר 1994. בבחירות באותה השנה הפכה המפלגה לשנייה בגודלה בפרלמנט. מאז המפלגה לקחה חלק ברוב הממשלות במדינה.

במידה מסוימת, המפלגה נתמכת בעיקר על ידי צעירים משכילים, אך היא מצליחה למשוך אליה מגוון ציבורים.

## כוח פוליטי

## קישורים חיצוניים

*

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אסטוניה: מפלגות ליברליות
קטגוריה:אסטוניה: מפלגות
קטגוריה:מפלגות שהוקמו ב-1994
אדוארד פייגנבאום

**אדוארד אלברט** "**אד**" **פייגנבאום** (בשם מלא באנגלית: **Edward Albert "Ed" Feigenbaum**; נולד ב-20 בינואר 1936) הוא מדען מחשב יהודי-אמריקאי, המוכר במיוחד בתחום הבינה המלאכותית, זוכה פרס טיורינג של ACM לשנת 1994. הוא זכה לכנוי "אבי המערכת המומחה."

## קורות חיים
פייגנבאום נולד בוויהוקן  שבניו ג'רזי בשנת 1936 למשפחה יהודית, ועבר לגור בצפון ברגן הקרובה עד שהחל את לימודיו במכללה בגיל 16. הוא נכנס ל"היכל התהילה" של התיכון ב-1996.

פייגנבאום השלים את התואר הראשון שלו ב-1956, ואת הדוקטורט ב-1960, במכון הטכנולוגי של קרנגי (כיום אוניברסיטת קרנגי מלון). תזת הדוקטורט שלו, הייתה תחת פיקוחו של הרברט א. סימון, הוא פיתח את EPAM, אחד המודלים המוקדמים של הלמידה האנושית.

מאז 2000 אד פייגנבאום הוא פרופסור אמריטוס למדעי המחשב באוניברסיטת סטנפורד.

## הצטיינות ופרסים
* 1984 נבחר כאחד החברים הראשונים של ACMI.
* 1994 פרס טיורינג במשותף עם ראג' רדי על "חלוצי העיצוב והבנייה בקנה מידה גדול של מערכות בינה מלאכותית".
* 1997 "Exceptional Civilian Service Award" של חיל האוויר האמריקאי
* 2007 מונה להיות חבר ב-ACM.
* 2011 חבר IEEE Intelligent Systems בהיכל התהילה של הבינה המלאכותית
* 2012 חבר במוזיאון היסטוריית המחשב "על עבודתו החלוצית בתחום הבינה המלאכותית".
* 2013 IEEE Computer Society פרס "עבודה חלוצית בתחום בינה מלאכותית, כולל פיתוח של העקרונות הבסיסיים והשיטות של מערכות מבוססות ידע ויישומיהם המעשיים".

## ממאמריו
* 
* The Age of Intelligent Machines: Knowledge Processing--From File Servers to Knowledge Servers by Edward Feigenbaum
* 


## קישורים חיצוניים

* 

* 
* 

## הערות שוליים

קטגוריה:מדעני מחשב יהודים אמריקאים
קטגוריה:חוקרי בינה מלאכותית אמריקאים
קטגוריה:חוקרי בינה מלאכותית יהודים
קטגוריה:עמיתי ACM
קטגוריה:זוכי פרס טיורינג יהודים
קטגוריה:חברי האקדמיה הלאומית להנדסה של ארצות הברית
קטגוריה:בעלי תואר דוקטור מאוניברסיטת קרנגי מלון
קטגוריה:אמריקאים שנולדו ב-1936
מרטין פופ

**מרטין פופ** (באנגלית: **Martin Pope**; 22 באוגוסט 1918 – 27 במרץ 2022) היה פרופסור יהודי-אמריקאי לכימיה פיזיקלית באוניברסיטת ניו יורק.

תגליותיו של קשרים אוהמיים (Ohmic Contacts) ומחקר בתחומים של מבודדים אורגניים ומוליכים למחצה הובילו לטכניקות שמאפשרות מוליכים למחצה אורגניים לשאת זרם גדול יחסית, ולהמיר חשמל לאור ולהפך. גילויים אלה הובילו ליישומים באלקטרוגרפיה, דיודות אורגניות פולטות-אור (OLED), תאים פוטו-וולטאיים, סנסורים ביולוגיים, טרנזיסטורים, אלקטרוניקה-מולקולרית וסוללות.

עבור עבודתו, קיבל פופ את מדליית דייווי מהחברה המלכותית בשנת 2006.

נפטר ב-27 במרץ 2022.

## קישורים חיצוניים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:יהודים אנשי הכוחות המזוינים של ארצות הברית במלחמת העולם השנייה
קטגוריה:פיזיקאים אמריקאים
קטגוריה:בוגרי הסיטי קולג' של ניו יורק
קטגוריה:בוגרי המכון הפוליטכני של ברוקלין
קטגוריה:סגל אוניברסיטת ניו יורק
קטגוריה:פיזיקאים יהודים
קטגוריה:זוכי מדליית דייווי
קטגוריה:יהודים שהגיעו לגיל מאה
קטגוריה:אמריקאים שהגיעו לגיל מאה
קטגוריה:אמריקאים שנולדו ב-1918
קטגוריה:אמריקאים שנפטרו ב-2022
דבקיים

**דבקיים** או **רמורות** (שם מדעי: Echeneidae) היא משפחה של דגים מסדרת הדקראים החיים בכל הימים והאוקיינוסים בעודם נצמדים לגופם של יצורי ים אחרים גדולים יותר. במשפחה זו 3 סוגים בהם 8 מינים החיים באזור האוקיינוסים הטרופיים או הממוזגים והימים הרדודים.

אורכם של הדבקיים 7–75 ס"מ והם בעלי גוף מוארך, צבעים לבנים עם פסי צד כהים ומעל מצחם המוארך, במקום סנפירי גב ישנה כרית יניקה העוזרת לדג להיצמד למינים אחרים. הם נצמדים למינים אחרים, משייטים איתם ומנקים אותם. הם ניזונים משיירי ארוחות הפונדקאים שלהם וכן מפלנקטון ויצורים אחרים שהם תופסים במים. הם לא מזיקים למינים המארחים שלהם.

הם נצמדים למגוון חיות ים כמו לווייתנים, כרישים, מנטות, דגים גדולים כמו טונה או דג חרב, תחש המשכן, צבי ים ולעיתים אפילו לצוללנים. לעיתים הם גם צוללים עם מארחיהם לעומק.

## מיון
*משפחה **דבקיים** (Echeneidae)
**סוג *Echeneis*
***מין דבק נצמד (*Echeneis naucrates*)
***מין *Echeneis neucratoides*
**סוג ומין יחיד *Phtheirichthys lineatus*
**סוג *Remora*
***מין דבקית חיוורת (*Remora albescens*)
***מין דבק דרומי (*Remora australis*)
***מין דבק רב-קרני (*Remora brachyptera*)
***מין *Remora osteochir*
***מין דבק מובהק (*Remora remora*)

## קישורים חיצוניים

* 

קטגוריה:בעלי חיים שתוארו ב-1810
קטגוריה:טקסונים שתוארו בידי קונסטנטין סמואל רפינסק
קטגוריה:דמויי-דקר
ראסל סנבורן

**ראסל א. סנבורן** (באנגלית: **Russell A. Sanborn**) הוא קצין בדימוס בדרגת מייג'ור גנרל בחיל הנחתים של ארצות הברית. כיהן כמפקד כוחות הנחתים בפיקוד אירופה ובפיקוד אפריקה.

## ביוגרפיה
סנבורן סיים ב-1986 תואר ראשון באוניברסיטת פלורידה במסגרת תוכנית הכשרת קציני המילואים של חיל הנחתים של ארצות הברית.

ב-1988 סיים קורס טיס של הנחתים ולאחר מכן הוכשר כטייס AV-8B הרייר II. הוא הוצב בטייסת התקיפה 231 ושירת בבסיס הנחתים איוואקוני שביפן ולאחר מכן בערב הסעודית. במלחמת המפרץ נפגע ב-9 בפברואר 1991 מאש נגד מטוסים במהלך גיחת ההפצצה ה-17 שביצע ומטוסו הופל. הוא נלקח בשבי והושם בכלא במרכז בגדאד, שם עבר עינויים על ידי שוביו עד שחרורו לאחר 26 ימים. לאחר 30 יום של שיקום במרכז הרפואי הלאומי של הצי חזר לשירות פעיל.

ביולי 1992 הוצב כקצין קישור אווירי בגדוד הראשון של רגימנט הנחתים השמיני. ביולי 1993 הוצב בטייסת התקיפה 542 כחבר צוות קליטת המטוסים החדשים מדגם AV-8B הרייר II+ בחיל הנחתים. ב-1994 חזר לטייסת התקיפה 231. ביוני 1996 הוצב ביחידת המשלוח ה-26 של הנחתים שנשלחה לאזור הים התיכון כטייס AV-8B הרייר II+. הוא השתתף בפעולות כוח האכיפה בבוסניה והרצגובינה, במבצע פינוי האזרחים האמריקאים מאלבניה, וכן במבצע פינוי אזרחים מזאיר במהלך מלחמת קונגו הראשונה.

ביוני 1997 הוצב בצוות תכנון מערכות למטוסי AV-8B בפיקוד המערכות האוויריות של הנחתים. לאחר קורס פיקוד ומטה של הנחתים הוצב ביולי 2001 כסגן מפקד טייסת התקיפה 542. עם הטייסת השתתף במלחמת עיראק. ב-2003 מונה לקצין המבצעים של להק 14.

ביוני 2004 מונה למפקד טייסת התקיפה 542 בזמן שהוצבה בבסיס אל-אסד בעיראק, ושירת בתפקיד עד יולי 2006. בתקופת פיקודו זכתה היחידה בפרס הטייסת המצטיינת בחיל.

לאחר לימודים באוניברסיטה לביטחון לאומי שירת כראש ענף במשרדי תוכנית Joint Strike Fighter. במאי 2009 מונה למפקד להק 14. לאחר מכן שירת כעוזר מפקד השלוחה הקדמית של כנף 2 שהוצבה באפגניסטן. ביולי 2001 מונה לסגן קצין אג"ם פיקוד אירופה של ארצות הברית בשטוטגרט שבגרמניה. בתפקידו הבא שירת כראש מחלקה באגף כוח האדם של חיל הנחתים.

ביולי 2015 מונה למפקד כנף הנחתים הראשונה. ביולי 2017 מונה למפקד כוחות הנחתים בפיקוד אירופה ובפיקוד אפריקה ושירת בתפקיד עד יולי 2019.

במהלך שירותו צבר מעל 2,400 שעות טיסה במטוסי AV-8B הרייר II.

סנבורן בעל תואר שני במנהל עסקים מאוניברסיטת בוסטון ותואר שני באסטרטגיית משאבים לאומיים מהאוניברסיטה לביטחון לאומי.

## קישורים חיצוניים

*ביוגרפיה  באתר חיל הנחתים

## הערות שוליים

קטגוריה:גנרלים בחיל הנחתים של ארצות הברית
קטגוריה:בוגרי אוניברסיטת פלורידה
קטגוריה:בוגרי אוניברסיטת בוסטון
קטגוריה:בוגרי האוניברסיטה לביטחון לאומי
קטגוריה:אמריקאים מעוטרי אות לגיון ההצטיינות
קטגוריה:מעוטרי מדליית האוויר
קטגוריה:טייסי חיל הנחתים של ארצות הברית
קטגוריה:שבויי הכוחות המזוינים של ארצות הברית
קטגוריה:מעוטרי לב הארגמן
קטגוריה:מעוטרי כוכב הארד
קטגוריה:מפקדי כנף הנחתים הראשונה
קטגוריה:מעוטרי מדליית השירות המצוין של הצי
קטגוריה:מלחמת המפרץ: אישים
קטגוריה:אנשי הכוחות המזוינים של ארצות הברית במלחמת אפגניסטן
קטגוריה:אמריקאים שנולדו במאה ה-20
פלוריאן נידרלכנר

**פלוריאן נידרלכנר** (בגרמנית: **Florian Niederlechner**, נולד ב-24 באוקטובר 1990 באברסברג שבגרמניה) הוא כדורגלן גרמני המשחק בעמדת החלוץ במינכן 1860 מהליגה הגרמנית השלישית.

## קריירת מועדונים
הקריירה של נידרלכנר איננה שגרתית במונחים של שחקן בבונדסליגה. נידרלכנר שיחק כנער במינכן 1860, ושוחרר בגיל 13 מהמועדון משום שהיה צנום מדי ואטי מדי. עד לגיל 21 שיחק נידרלכנר בעיקר במועדוני חובבים, ובמקביל לכך ששיחק במועדון פ.צ. פלקה מרקט שוואבן, למד נידרלכנר תעשייה וניהול. בשנת 2010 עבר נידרלכנר לשחק בליגה האזורית הבווארית כששיחק בפ.צ. איסמנינג, שם הצליח והבקיע 19 שערים בעונה, ותוך עונה מצא את עצמו באונטרהאכינג, ששיחקה בליגה השלישית, וסבלה מקשיים כלכליים שאילצו אותה להסתמך בעיקר על כישרונות צעירים. נידרלכנר המשיך להבקיע במספרים יפים באונטרהאכינג, כאשר בעונת 2011/12 הבקיע שמונה שערים, ושמונה שערים נוספים במחצית הראשונה של עונת 2012/13. בפגרת החורף של עונת 2012/13 חתם נידרלכנר בפ.צ. היידנהיים ששיחקה אז בליגה השלישית. בעונת 2013/14 העפיל נידרלכנר עם היידנהיים אל הבונדסליגה השנייה. בעונת 2014/15 הבקיע נידרלכנר 15 שערים ובישל עשרה, וסייע להיידנהיים לסיים במקום השמיני המפתיע בבונדסליגה השנייה.

בקיץ 2015 חתם נידרלכנר במיינץ 05 תמורת דמי העברה של 2 מיליון אירו, וערך את הבכורה שלו בבונדסליגה. נידרלכנר ערך 12 הופעות במדי מיינץ במחצית הראשונה של עונת 2015/16, אך לא הבקיע אף שער, ובפגרת החורף הושאל לעונה וחצי לפרייבורג ששיחקה בבונדסליגה השנייה והתמודדה על העלייה לבונדסליגה. נידרלכנר הצליח מאוד  בפרייבורג, הבקיע שמונה שערים בחצי עונה. בעונת 2016/17 והמועדון עלה לבונדסליגה, הליגה העליונה.  נידרלכנר המשיך להציג יכולת גבוהה במדי פרייבורג והבקיע מספר שערי ניצחון בבונדסליגה, וסייע לפרייבורג לסיים עונה במקום השביעי המפתיע ולהשיג כרטיס למפעל הליגה האירופית. במאי 2017, בתום תקופת ההשאלה, נרכש נידרלכנר ממיינץ על ידי פרייבורג. בעונת 2017/18 נפצע נידרלכנר במחזור העשירי ולא שב לשחק עד תום העונה, כשעד אז הבקיע שני שערי ליגה. בעונת 2018/19 חזר נידרלכנר להרכב, והבקיע ארבעה שערי ליגה.

בקיץ 2019 חתם נידרלכנר על חוזה לשלוש שנים באאוגסבורג. בהופעת הבכורה שלו בליגה, הבקיע נידרלכנר שער יתרון בדקה הראשונה מול בורוסיה דורטמונד במחזור הפתיחה של עונת 2019/20, אך דורטמונד ניצחה לבסוף 1–5. נידרלכנר שיחק 3.5 עונות באאוגסבורג, והפך בהן לבורג חשוב מאוד בקבוצה. בפגרת החורף של עונת 2022/23 עבר נידרלכנר להרטה ברלין מהבונדסליגה, אשר התמודדה במאבקי התחתית והייתה זקוקה לחיזוק. נידרלכנר לא הצליח להציל את הקבוצה מנשירה לבונדסליגה השנייה. נידרלכנר שיחק בהרטה ברלין שתי עונות מלאות נוספות, אך לא הצליח לסייע לקבוצה לשוב לבונדסליגה.

בקיץ 2025 חתם נידרלכנר במינכן 1860 מהליגה הגרמנית השלישית. את שער הבכורה שלו במועדון הבקיע כבר במחזור הפתיחה של עונת 2025/26, בתיקו 1-1 מול רוט-וייס אסן.

## תארים
#### פרייבורג
* אליפות הבונדסליגה השנייה: 2015/16

## קישורים חיצוניים

קטגוריה:חלוצי כדורגל גרמנים
קטגוריה:כדורגלנים גרמנים
קטגוריה:כדורגלני אונטרהאכינג
קטגוריה:כדורגלני מיינץ 05
קטגוריה:כדורגלני פרייבורג
קטגוריה:כדורגלני אאוגסבורג
קטגוריה:כדורגלני הרטה ברלין
קטגוריה:כדורגלני מינכן 1860
קטגוריה:גרמנים שנולדו ב-1990
ויליאם נורטון

**ויליאם פיטר נורטון** (באירית: **Liam Ó Neachtain**; 2 בנובמבר 1900 - 4 בדצמבר 1963) היה פוליטיקאי אירי ממפלגת הלייבור של אירלנד, שכיהן כטנשטה (סגן ראש ממשלת אירלנד) בשתי כהונות; הראשונה הייתה מ-1948 עד 1951, והשנייה הייתה מ-1954 עד 1957. הוא כיהן כמנהיג מפלנייבור בשנים 1932–1960, שר הרווחה בשנים 1948–1951 ושר התעשייה והמסחר בין השנים 1954–1957. נורטון היה "טכטה דולה" (Teachta Dála), כלומר חבר הדאל אירן בשנים 1926–1927 ובשנים 1932-1961.

## חייו
נולד ברחוב באת' יינה 21, בדבלין, ב לפטריק וברידג'יט. אביו עבד ככרטיסן ברכבת החשמלית. משפחתו הייתה קתולית, והוריו הגיעו מדבלין וממחוז ליש בהתאמה.

הצטרף לשירות הדואר ב-1916. בשנת 1920 הוא היה חבר בולט בתנועת האיגודים המקצועיים באירלנד. בשנים 1924–1948 כיהן כמזכיר איגוד פועלי הדואר.

את לימודיו הגבוהים עשה בטרינטי קולג'.

תוצאות הבחירות הכלליות שהתקיימו ב-1948 הראו עדיין שמפלגת פיאנה פול היא הגדולה מכולן עם מספר כפול של מושבים בפרלמנט בהשוואה למפלגה השנייה בגודלה, מפלגת פינה גייל. בעוד שנראה שפיאנה פול עמדה בפני ניצחון שביעי רצוף, התאגדו כל שאר המפלגות בפרלמנט האירי ליצור את ממשלת האחדות הראשונה בהיסטוריה של אירלנד. הקואליציה כללה את מפלגת פינה גייל, את מפלגת הלייבור, את מפלגת הלייבור הלאומית, את משפחת הרפובליקה, את משפחת האדמה ועוד כמה חברי פרלמנט עצמאיים. בעוד שנראה היה ששיתוף פעולה בין מפלגות אלו יהיה בלתי אפשרי, בסופו של דבר התגברו על הקשיים והממשלה הוקמה. עם כינון ממשלת אחדות זו, מונה נורטון, יושב ראש מפלגת הלייבור לטנשטה של הטישך ג'ון קוסטלו.

היה קתולי אדוק, ובשנת 1959 היה לו פגישה רשמית עם האפיפיור יוחנן העשרים ושלושה. הוא התנגד בחריפות לארגון הצבאי למחצה, "המשמר הלאומי" (National Guard, או "החולצות הכחולות" - Blueshirts), שהיה ארגון לאומני-שמרני בהנהגתו של אויין או'דאפי.

נורטון התפטר מתפקידו כמנהיג מפלגת הלייבור ב-24 בפברואר 1960 והוחלף על ידי ברנדן קוריש.

מת בגיל 63 בביתו ב-4 דצמבר 1963. הוא נקבר בבית הקברות גלאסנווין. בהלווייתו נכחו נשיא אירלנד איימון דה ואלירה, ראש עיריית דבלין, חברי פרלמנט וסנאטורים רבים, ואנשי הרשות השופטת.

## ראו גם
* פוליטיקה של אירלנד

## קישורים חיצוניים

## הערות שוליים

קטגוריה:פוליטיקאים אירים
קטגוריה:סגני ראשי ממשלות
קטגוריה:ילידי 1900
קטגוריה:אירים שנפטרו ב-1963
הקורפוס האמפיבי החמישי (ארצות הברית)

**הקורפוס האמפיבי החמישי** היה עוצבה של חיל הנחתים של ארצות הברית, אשר לחמה בזירת האוקיינוס השקט במלחמת העולם השנייה.

## תולדות הקורפוס
הקורפוס הוקם בקליפורניה ב-25 באוגוסט 1943. בחודש שלאחר מכן עבר לפרל הארבור שבהוואי. מפקדו הראשון היה גנרל הולנד סמית' (Holland Smith). ב-12 ביולי 1944 החליפו גנרל הארי שמידט (Harry Schmidt), אשר פיקד על הקורפוס עד פירוקו.

הקורפוס שימש ככוח הנחיתה האמפיבי של הצי החמישי של ארצות הברית בזירת האוקיינוס השקט. הוא השתתף בקרבות בולטים בזירה זו:
*קרב טאראווה
*קרב מקין
*קרב קווג'לין
*קרב אניווטוק
*קרב סאיפאן
*הקרב על טיניאן
*קרב איוו ג'ימה

הקורפוס יועד להשתתף בפלישת בעלות הברית לאיי הבית של יפן, אך כניעתה ייתרה את הצורך בפלישה זו. הוא פורק ב-15 בפברואר 1946, לאחר תום המלחמה בזירת אוקיינוס השקט.

לקורפוס הוענקו ציון לשבח יחידתי נשיאותי וציון לשבח יחידתי של הצי, שניהם על לחימתו באיוו ג'ימה.

## מבנה הקורפוס
מרכיביו העיקריים של הקורפוס היו:
*שלוש דיוויזיות נחתים מתוגברות
*אגד ארטילרי ובו שישה גדודי תותחי 155 מילימטר ושלושה גדודים של תותחים נגד מטוסים
*אגד טרקטורים אמפיביים לתובלת כוחות, ובו ארבעה גדודי טרקטורים אמפיביים וגדוד אחד של טרקטורים אמפיביים משוריינים
*גיסות הקורפוס - מפקדת הקורפוס, גדוד שירותים, גדוד קשר, גדוד רפואה, גדוד תובלה, גדוד הנדסה, גדוד סיור וגדוד משטרה צבאית.

היחידות המרכזיות שנכללו בקורפוס במהלך קיומו היו דיוויזיות הנחתים השלישית, הרביעית והחמישית. בנוסף להן שירתו תחת פיקודו יחידות אלו:
*דיוויזיית הנחתים השנייה ורגימנט הנחתים ה-22
*דיוויזיות הרגלים ה-7, ה-27 וה-32 וכן ארטילריית הקורפוס ה-24.

קורפוס אמפיבי החמישי
קורפוס אמפיבי החמישי
אמפיבי החמישי
קטגוריה:יחידות צבא היסטוריות
קטגוריה:זירת אסיה והאוקיינוס השקט במלחמת העולם השנייה
קטגוריה:חיל הנחתים של ארצות הברית במלחמת העולם השנייה
שחף לבן-כנף

**שחף לבן-כנף** (שם מדעי: *Larus hyperboreus*) הוא מין שחף גדול ממשפחת השחפיים המצוי באזור הארקטי. זהו מין השחף השני בגודלו בעולם.

בישראל הוא מזדמן נדיר ביותר, ונצפה פעם אחת בלבד באפריל 1914 במפרץ אילת.

## תיאור
אורכו של השחף 55–77 ס"מ ומוטת כנפיו עולה על 170 ס"מ. משקלו 960–2,700 גרם והוא אחד מהגדולים שבמיני השחפים, שני רק לשחף הימי. השחף בעל נוצות בטן לבנות, מקור צהוב ונוצות גב וכנפיים בצבע אפור המכונה באנגלית "Glaucous" ומכאן שמו האנגלי - "Glaucous gull".

## אקולוגיה
עוף זה נודד ברחבי האזור הצפון פסיפי וצפון אטלנטי. הוא מדרים באירופה עד בריטניה ובאמריקה עד אזור הימות הגדולות ולעיתים נדירות עד דרום ארצות הברית וצפון מקסיקו.

שחפים אלה חיים באזורי חופים וצוקים שם הם מקננים בלהקות גדולות. כל זוג מטיל 2–4 ביצים כהות המכוסות בין הסלעים. 

השחף הוא עוף טורף הניזון ממיני דגים, סרטנים, חרקים גדולים, עופות אחרים (כמו מיני אלקיים), יונקים קטנים, יצורי ים וביצים, אך לעיתים גם מזרעים ומפירות יער.

## גלריה

קובץ:Larus hyperboreus, adult and immature, Iceland.jpg|שחפים שולים דגים
קובץ:Gnålodden, Svalbard, Arctic (20095705870).jpg
קובץ:Grote-burgemeester-2 (28103826673).jpg|פרט צעיר


## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי יוהאן ארנסט גונרוס
קטגוריה:שחפיים
קטגוריה:עופות: טורפי-על
קטגוריה:גרינלנד: עופות
קטגוריה:בעלי חיים שתוארו ב-1767
אוריה (עוף)

**אוריה** (שם מדעי: *Uria*) הוא סוג של עופות ימיים ממשפחת האלקיים. בסוג שני מינים שהם הגדולים במשפחה, כשהגדולה מכולם היא אוריה חייכנית ששוקלת עד 1.5 ק"ג ואורכה 40–48 ס"מ.
## מאפיינים
עופות אלה מזכירים פינגווינים וצבעם חום כהה-לבן עם ראשים כהים. המקור ארוך וחד ומותאם לתפיסת דגים והכנפיים מותאמות לשחייה אך לא למעוף מהיר. הם חיים בעיקר באזורים הארקטיים וצדים דגים סביב לחופי היבשות.

דמיונה של האוריה לפינגוין מהוה דוגמה לתופעת האבולוציה המתכנסת. הפינגוינים חיים בחציו הדרומי של כדור הארץ והאוריות בחציו הצפוני ואין קשר טקסונומי בין שני המינים. עם זאת, בשל תנאי החיים הדומים שלהם ואורח החיים הדומה שלהם, גם מבנה גופם דומה.

## מינים
*אוריה מצויה (*Uria aalge*)
*אוריה חייכנית (*Uria lomvia*)

## קישורים חיצוניים

* 

קטגוריה:בעלי חיים שתוארו ב-1760
קטגוריה:טקסונים שתוארו בידי מטוראן ז'אק בריסון
קטגוריה:אלקיים
אוגוסטה, דוכסית בראונשווייג-וולפנביטל

**אוגוסטה, דוכסית בראונשווייג-וולפנביטל** (3 בדצמבר 1764 – 27 בספטמבר 1788), הייתה בתו של קרל וילהלם פרדיננד, דוכס בראונשווייג-וולפנביטל ואשתו של פרידריך הראשון, מלך וירטמברג קודם שעלה לשלטון.

## ביוגרפיה
אוגוסטה נולדה ב-3 בדצמבר 1764 בבראונשווייג, לקרל וילהלם פרדיננד, דוכס בראונשווייג-וולפנביטל ולאוגוסטה, נסיכת בריטניה, אחותו הבכורה של ג'ורג' השלישי, מלך הממלכה המאוחדת.

ב-15 באוקטובר 1780 התחתנה אוגוסטה עם פרידריך, נסיך וירטמברג, אחיינו של קרל אויגן, דוכס וירטמברג. מכיוון שלדודיו לא היו ילדים, היה אמור פרידריך לרשת בסופו של דבר את דוכסות וירטמברג. אולם, מאחר שדודו לא שיתף אותו בניהול הדוכסות, ליווה פרידריך בשנת 1782 את אחותו סופיה דורותיאה, נסיכת וירטמברג, שהתחתנה עם פאבל פטרוביץ', הצארביץ' של רוסיה, בעת מסעה לרוסיה. יקטרינה השנייה, קיסרית רוסיה שהתרשמה מפרידריך, מינתה אותו למושל הכללי של הדוכסות הגדולה של פינלנד. אוגוסטה הצטרפה לבעלה בפינלנד, ושם נולדו לשניים 4 ילדים. אולם, נישואי השניים לא היו מאושרים, ובשנת 1786 ברחה אוגוסטה לארמונה של יקטרינה, וטענה כי בעלה מתעלל בה, וכי הוא דו-מיני. יקטרינה שהזדעזעה מהעניין העניקה מקלט לאוגוסטה, ודרשה מפרידריך לעזוב את רוסיה.

אחותו סופיה דורותיאה מחתה בפני חמותה על היחס לאחיה, אולם יקטרינה טענה שהיא בסך הכל מנסה לקבור את התועבות שעשה פרידריך. פרידריך בתגובה טען שלאוגוסטה מזג רע, והיא התנהגה כלפי המשרתים באלימות ובצורה שאינה מכובדת. אביה של אוגוסטה קרל וילהלם פרדיננד, דוכס בראונשווייג-וולפנביטל גיבה את פרידריך, ואף סירב בכל תוקף לבקשתה של אוגוסטה להתגרש מפרידריך.

עד מהרה נוכחה יקטרינה לדעת שאכן אוגוסטה מתנהגת בגסות למשרתים, ומשום כך נתנה לה את טירת לוהדה, ושלחה עמה כאפוטרופוס את וילהלם פון פוהלמן. עד מהרה קיימה אוגוסטה יחסי מין עם פון פוהלמן, ונכנסה ממנו להריון. ב-27 בספטמבר 1788 ילדה אוגוסטה בן מת, ונוצר אצלה דימום כבד. פון פוהלמן סירב להזעיק רופא, מחשש שייחשפו יחסיו עמה, ועד מהרה מתה אוגוסטה מאבדן דם.

## משפחתה
ב-15 באוקטובר 1780 התחתנה אוגוסטה עם פרידריך הראשון, מלך וירטמברג, ממנו היו לה 4 ילדים:
* וילהלם הראשון, מלך וירטמברג (1781–1864).
* קתרינה, נסיכת וירטמברג (1783–1835); התחתנה בשנת 1807 עם ז'רום בונפרטה, מלך וסטפאליה (1784–1860).
* סופיה דורותיאה, נסיכת וירטמברג (1783–1784).
* פאול, נסיך וירטמברג (1785–1852).

## אילן יוחסין

## קישורים חיצוניים

* 

קטגוריה:דוכסיות גרמניות
קטגוריה:בית הנובר
קטגוריה:ילידות 1764
קטגוריה:נפטרות ב-1788
גולמט

**גולמט** (שם מדעי: *Cepphus*) הוא סוג של עופות ימיים ממשפחת האלקיים החיים בחצי הכדור הצפוני באזור הארקטי.

עופות אלה מצויים בצפון האוקיינוס השקט והאוקיינוס האטלנטי וחיים בלהקות גדולות המקננות בין צוקים גבוהים. הם ניזונים מדגים וסרטנים בים או מחרקים ורכיכות כשהם על איים ביבשה. הם משמיעים קריאות עזות בעונת הרבייה. הגולמטים כהים ובעלי מקורים דקים. הם מזכירים את בני הסוג אוריה.

עופות אלה מעופפים בצורה רופפת ואיטית ועלולים להיטרף על ידי עופות דורסים או שחפים רעבים. עם זאת הם שחיינים טובים מתחת למים.

## גלריה

SpectacledGuillemot.jpg
Cepphus grylle -Portpatrick, Dumfries and Galloway, Scotland -splash-8.jpg
Pigeon Guillemot RWD2.jpg
Cepphus grylle, Oban Harbour 1.jpg


## מינים
*גולמט שחור (*Cepphus grylle*)
*גולמט יונתי (*Cepphus columba*)
*גולמט ממושקף (*Cepphus carbo*)

## קישורים חיצוניים

קטגוריה:בעלי חיים שתוארו ב-1769
קטגוריה:טקסונים שתוארו בידי פטר סימון פאלאס
קטגוריה:אלקיים
Cal (פקודה)

ממוזער|159x159px|פקודת cal המציגה את לוח השנה שנתי.
**cal** (**אנגלית:** Calendar; "לוּחַ שָׁנָה") היא פקודה במערכות הפעלה יוניקס המציגה לוח ASCII של חודש או שנה.

הקשת פקודה ללא ערכים נוספים, יוצג לוח של החודש והיום הנוכחי.

## שימוש
השימוש הסטנדרטי בפקודת `cal`, בסביבת יוניקס, יתבצע כדלקמן:


```text
$ cal
      May 2017        
Su Mo Tu We Th Fr Sa  
    1  2  3  4  5  6  
 7  8  9 10 11 12 13  
14 15 16 17 18 19 20  
21 22 23 24 25 26 27  
28 29 30 31
```


הצגת שנה וחודש ספציפי באמצעות פקודת `cal`, יתבצע כדלקמן:

```text
$ cal 12 2014
   December 2014      
Su Mo Tu We Th Fr Sa  
    1  2  3  4  5  6  
 7  8  9 10 11 12 13  
14 15 16 17 18 19 20  
21 22 23 24 25 26 27  
28 29 30 31
```


הצגת לוח שנה של שנה שלמה באמצעות פקודת `cal`, יתבצע כדלקמן:

```text
$ cal 2016
                            2016
      January               February               March          
Su Mo Tu We Th Fr Sa  Su Mo Tu We Th Fr Sa  Su Mo Tu We Th Fr Sa  
                1  2      1  2  3  4  5  6         1  2  3  4  5  
 3  4  5  6  7  8  9   7  8  9 10 11 12 13   6  7  8  9 10 11 12  
10 11 12 13 14 15 16  14 15 16 17 18 19 20  13 14 15 16 17 18 19  
17 18 19 20 21 22 23  21 22 23 24 25 26 27  20 21 22 23 24 25 26  
24 25 26 27 28 29 30  28 29                 27 28 29 30 31        
31                                                                

       April                  May                   June          
Su Mo Tu We Th Fr Sa  Su Mo Tu We Th Fr Sa  Su Mo Tu We Th Fr Sa  
                1  2   1  2  3  4  5  6  7            1  2  3  4  
 3  4  5  6  7  8  9   8  9 10 11 12 13 14   5  6  7  8  9 10 11  
10 11 12 13 14 15 16  15 16 17 18 19 20 21  12 13 14 15 16 17 18  
17 18 19 20 21 22 23  22 23 24 25 26 27 28  19 20 21 22 23 24 25  
24 25 26 27 28 29 30  29 30 31              26 27 28 29 30        
                                                                  

        July                 August              September        
Su Mo Tu We Th Fr Sa  Su Mo Tu We Th Fr Sa  Su Mo Tu We Th Fr Sa  
                1  2      1  2  3  4  5  6               1  2  3  
 3  4  5  6  7  8  9   7  8  9 10 11 12 13   4  5  6  7  8  9 10  
10 11 12 13 14 15 16  14 15 16 17 18 19 20  11 12 13 14 15 16 17  
17 18 19 20 21 22 23  21 22 23 24 25 26 27  18 19 20 21 22 23 24  
24 25 26 27 28 29 30  28 29 30 31           25 26 27 28 29 30     
31                                                                

      October               November              December        
Su Mo Tu We Th Fr Sa  Su Mo Tu We Th Fr Sa  Su Mo Tu We Th Fr Sa  
                   1         1  2  3  4  5               1  2  3  
 2  3  4  5  6  7  8   6  7  8  9 10 11 12   4  5  6  7  8  9 10  
 9 10 11 12 13 14 15  13 14 15 16 17 18 19  11 12 13 14 15 16 17  
16 17 18 19 20 21 22  20 21 22 23 24 25 26  18 19 20 21 22 23 24  
23 24 25 26 27 28 29  27 28 29 30           25 26 27 28 29 30 31  
30 31
```


ניתן לשלב ערכים נוספים:
* cal -y: יציג לוח של כל השנה הנוכחית.
* cal -j: יציג את לוח השנה של החודש הנוכחי לפי לוח השנה היוליאני.
* man cal: יציג את ספר הוראות של פקודה זו.

## קישורים חיצוניים
רשימת פקודות יוניקס (באנגלית)

קטגוריה:פקודות מחשב
קטגוריה:פקודות יוניקס
Chantaje

"**Chantaje**" (בעברית: "**לִסְחוֹט**") הוא סינגל שהקליטה הזמרת הקולומביאנית שאקירה, בשיתוף הזמר הקולומביאני מאלומה, מתוך אלבומה ה-11, El Dorado. השיר יצא לאור ב-28 באוקטובר 2016 כסינגל הראשון מתוך האלבום. במקור, תכננה שאקירה לא להכניסו לאלבום, אך לבסוף הוחלט כי הוא יהיה הסינגל הראשון מתוכו.

הקליפ שצולם לשיר הפך במהרה לוויראלי וזכה להצלחה עולמית. זהו הקליפ הנצפה ביותר של שאקירה ומאלומה, והקליפ הנצפה ביותר בשנת 2016, כשמונה הצפיות שלו עומד, נכון לאוגוסט 2019, על למעלה מ-2.4 מיליארד צפיות, דבר אשר הופך אותו גם לקליפ ה-20 הנצפה ביותר בכל הזמנים.

השיר הפך לאחד מהשירים הנמכרים ביותר בכל הזמנים בספרד, כאשר נמכר שם בכ-200,000 עותקים. במצעדים זכה השיר להצלחה רבה וכבש צמרות מצעדים רבות, בהן: בספרד, מקסיקו, אורוגוואי, ארגנטינה, ברזיל, ועוד.

לפני כן, שאקירה ומאלומה שיתפו פעולה ברמיקס של קרלוס ויוס לשיר "La Bicicleta".

מגזין הבילבורד כלל את "Chantaje" לבין "50 השירים הלטיניים האהובים של העשור של שנות ה-2010".

## רקע וכתיבה
את השיר כתבו שאקירה, ג'ואל לופז, קווין חימנז, בראיין שניידר וג'ואל, והוא הופק על ידי שאקירה, מאלומה, קווין חימנז וצ'אן. השיר הוא בסגנון פופ בשילוב מקצב הרגאטון.

באופן מילולי, השיר מדבר על מרדף "בין גבר תאוותן, לאישה בלתי ניתנת להשגה", שבו "הוא לא בטוח איפה הוא עומד איתה, והיא לא בדיוק מסלקת את הדברים", בנוסף, היא מזהירה אותו: "No Soy De Ti Ni De Nadie" ("אני לא שלך ואף לא של אף אחד אחר").

## וידאו קליפ
את הווידאו קליפ לשיר צילם הבמאי ז'אומה דה לאיגואנה, שעבד עם שאקירה בעבר, בברצלונה שבספרד.

הקליפ נפתח בשאקירה הולכת במרכול עם חזיר. לאחר מכן מופיע מאלומה, כשהוא מחכה לה בבר, והיא נכנסת אל הבר. כשהיא מתיישבת על הכיסא מאלומה שולח לעברה כוס שוט, והיא נענית בחיוב. לאורכו של הקליפ ניתן לראותם רוקדים בבר, ואת שאקירה רוקדת ומתאפרת בתוך בית השימוש שלו. באחת מן הסצנות ניתן לראותה כשהיא מורידה פאה ורודה מראשה.

## הצלחה
בספרד, השיר נכנס תחילה למקום ה-8 ולאחר שבוע הגיע למקום הראשון, ובכך הפך לשיר השמיני של שאקירה שהגיע למקום הראשון במצעד הספרדי. במצעד השירים הלטיניים נכנס השיר היישר אל המקום הראשון, ובכך הפכה שאקירה לאמן ה-5 המצליח ביותר בהיסטוריה במצעד זה. בנוסף, השיר היה הראשון של מאלומה שהצליח להגיע למקום הראשון במצעד השירים הלטיניים. בשבוע הראשון לצאתו הגיע השיר למקום ה-96 במצעד הבילבורד הוט 100, ובכך הפך לשירה ה-19 של שאקירה שנכנס למצעד זה, ולכניסה הראשונה של מאלומה למצעד. בשבוע השמיני שלו, קפץ השיר מהמקום ה-61 למקום ה-51.

באותו שבוע שברה הזמרת את שיאה האישי לאחר שהשיר ניצב השבוע השמיני ברציפות בצמרת מצעד השירים הלטיניים, והשווה את שיאו של אחד מהשירים המצליחים ביותר שלה, "Hips Don't Lie", שיצא עוד בשנת 2006.

## מיקומי שיא
השיר זכה להצלחה רבה בעולם, והפך לשירה ה-11 של שאקירה שהצליח לכבוש את צמרת מצעד השירים הלטיניים, שבארצות הברית.

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי שאקירה
קטגוריה:שירי מאלומה
קטגוריה:שירים בספרדית
קטגוריה:שירים שנכתבו על ידי מאלומה
קטגוריה:שירים שנכתבו על ידי שאקירה
קטגוריה:שירים שהופקו על ידי שאקירה
קטגוריה:שירי פופ לטיניים
קטגוריה:שירי רגאטון
קטגוריה:שירי יהלום במקסיקו
קטגוריה:שירי יהלום בצרפת
קטגוריה:שירי יהלום משולש בברזיל
וינצ'נצו גריפו

**וינצ'נצו גריפו** (באיטלקית: **Vincenzo Grifo**, נולד ב-7 באפריל 1993 בפפורצהיים שבגרמניה) הוא כדורגלן איטלקי-גרמני המשחק בפרייבורג ובנבחרת איטליה בעמדת הקשר ההתקפי.

## קריירת מועדונים
גריפו נולד בפפורצהיים שבגרמניה לזוג מהגרים מאיטליה. בנעוריו שיחק בעיקר במועדון של עירו פפורצהיים, ובשנת 2011, כאשר היה בן 18, עבר לשחק בקרלסרוהה, שם התגלה כקשר כנף שמאלי איכותי, עם בעיטה טובה ברגל ימין ויכולת דריבל, הניחן גם ביכולות של פליימייקר ובבעיטות חופשיות איכותיות. ביולי 2012 הצטרף גריפו להופנהיים בהעברה חופשית, שם חתם על חוזה לשנתיים. בתחילה שיחק גריפו בעיקר בקבוצת המילואים, אך קיבל באוקטובר 2012 הזדמנות לשחק בקבוצה הבכירה של המועדון, כשהחליף את טקאשי אוסאמי בניצחון 2–3 על גרויטר פירט במשחק במסגרת הבונדסליגה. בעונת 2012/13 ערך גריפו 12 הופעות בבונדסליגה ועוד מספר הופעות בקבוצת המילואים, והצלחתו זיכתה אותו בהארכת החוזה בשנתיים נוספות. בפגרת החורף של עונת 2013/14 עבר גריפו לדינמו דרזדן מהבונדסליגה השנייה בהשאלה, שם שיחק חצי עונה, וירד עם הקבוצה לליגה השלישית. בעונת 2014/15, לאחר שסיים את ההשאלה בדרזדן, הושאל גריפו מהופנהיים לפ.ס.וו. פרנקפורט מהבונדסליגה השנייה לעונה אחת, שם רשם הצלחה כאשר הבקיע שבעה שערים ובישל עשרה ב-33 הופעות, וסיים עם הקבוצה במקום ה-13 בליגה.

הצלחתו של גריפו בפ.ס.וו. פרנקפורט גרמה להתעניינות של מועדונים אחרים, ובקיץ 2015 נרכש מהופנהיים ב-1.5 מיליון אירו על ידי פרייבורג, היורדת הטרייה מהבונדסליגה, שהתחזקה במטרה להעפיל מחדש. בעונת 2015/16 היה גריפו שחקן מפתח בהצלחתה של פרייבורג להעפיל בחזרה לבונדסליגה תוך עונה אחת בלבד, בצוותא עם נילס פטרסן, ובחצי השני של העונה גם עם פלוריאן נידרלכנר. גריפו הבקיע במהלך העונה 14 שערים ובישל 15, וסיים את העונה כמלך הבישולים של הבונדסליגה השנייה, ופרייבורג העפילה מהמקום הראשון. בעונת 2016/17 גריפו המשיך לשתף פעולה בהתקפה עם פטרסן ונידרלכנר, וסייע לקבוצה לסיים את העונה באופן מפתיע במקום השביעי, ולתפוס מקום בשלב מוקדמות הליגה האירופית.

במאי 2017 חתם גריפו בבורוסיה מנשנגלדבך עד לשנת 2021, תמורת דמי העברה של 6 מיליון אירו. גריפו לא התאקלם בבורוסיה מנשנגלדבאך, בה שיחק עונה אחת בלבד, וערך 17 הופעות בהן לא הבקיע. כעבור עונה אחת, חתם גריפו לארבע שנים בהופנהיים. ב-6 בינואר 2019 הושאל לפרייבורג עד לסוף העונה, ורשם הצלחה כשהבקיע שישה שערים, כשהוא משתף פעולה בהתקפה עם נילס פטרסן ולוקה ואלדשמידט. לאחר תום ההשאלה חזר גריפו להופנהיים, וערך הופעת ליגה אחת במחזור הראשון של עונת 2019/20, אך עם תום חלון ההעברות של קיץ 2019 עבר שוב לפרייבורג, והפעם כשחקן רכש.

## קריירה בינלאומית
בשנת 2013 ערך גריפו הופעות במדי נבחרת איטליה עד גיל 20, תחת המאמן אלבריגו אבאני. גריפו ערך הופעה גם במדי נבחרת איטליה בכדורגל עד גיל 21 תחת המאמן לואיג'י די ביאג'ו, והעפיל עם הנבחרת לאליפות אירופה בכדורגל עד גיל 21 - 2015, אך לא זומן אליה.

בנובמבר 2018 זומן גריפו לראשונה לסגל נבחרת איטליה הבוגרת על ידי המאמן רוברטו מנצ'יני, ונכנס כמחליף בניצחון 0–1 על ארצות הברית במשחק ידידות.

## תארים
עם פרייבורג:
* אליפות הבונדסליגה השנייה: 2015/16

## קישורים חיצוניים

קטגוריה:כדורגלנים גרמנים
קטגוריה:כדורגלנים איטלקים
קטגוריה:קשרי כדורגל גרמנים
קטגוריה:קשרי כדורגל איטלקים
קטגוריה:כדורגלני הופנהיים
קטגוריה:כדורגלני דינמו דרזדן
קטגוריה:כדורגלני פ.ס.וו. פרנקפורט
קטגוריה:כדורגלני פרייבורג
קטגוריה:כדורגלני בורוסיה מנשנגלדבך
קטגוריה:כדורגלני נבחרת איטליה
קטגוריה:פפורצהיים: כדורגלנים
קטגוריה:גרמנים שנולדו ב-1993
הקורפוס ה-12 (ארצות הברית)

**הקורפוס ה-12** היה קורפוס של צבא ארצות הברית שלחם במהלך מלחמת העולם השנייה.

## היסטוריה
### הקמת הקורפוס
בשנת 1933 הוקם הקורפוס ה-12 כחלק מיחידות המילואים של צבא ארצות הברית, וב-29 באוגוסט 1942 הופעל הקורפוס בקולומביה, קרוליינה הדרומית תחת פיקודו של ויליאם סימפסון. ב-1 בנובמבר 1943 מונה גילברט קוק למפקד הקורפוס, במקום סימפסון שמונה למפקד הארמייה הרביעית.

### צרפת והארדנים
ב-11 באוגוסט 1944 נחת הקורפוס בצרפת, ומיד השתתף במבצע קוברה. ב-13 באוגוסט כבש הקורפוס את אורליאן ושטאודון, וב-19 באוגוסט מונה מנטון אדי למפקד הקורפוס, במקום קוק שלא חש בטוב. לאחר מכן התקדם הקורפוס במהירות ברחבי צרפת, אולם בתחילת ספטמבר נאלץ הקורפוס לעצור יחד עם שאר הארמייה השלישית בלורן בעקבות מחסור בדלק והתנגדות חזקה של ארמיית הפאנצר החמישית.

ב-13 בספטמבר חצו כוחות הקורפוס את נהר המוזל, וב-15 בספטמבר שוחררו הערים נאנסי ולינוויל. ב-19 בספטמבר נתקלה הדיוויזיה המשוריינת ה-4, שהייתה חלק מהקורפוס, ב-2 בריגדות פאנצר והשמידה אותם. הלחימה באזור נמשכה עד ה-1 באוקטובר, וב-9 באוקטובר חצה הקורפוס את נהר הסיל. לאחר מנוחה של חודש חידש הקורפוס ב-8 בנובמבר את התקדמותו לעבר נהר הסאר, וב-20 בנובמבר חצה את הנהר. הקורפוס המשיך בהתקדמותו, וב-12 בדצמבר החל להילחם כנגד קו זיגפריד בגרמניה.

המתקפה הגרמנית בארדנים שהחלה ב-16 בדצמבר, גרמה לכוחות הארמייה השלישית לסוב צפונה, והקורפוס השתתף בלחימה כנגד האגף הדרומי של הבליטה הגרמנית.

### גרמניה
ב-15 בפברואר 1945 סיים הקורפוס בטיהור קו זיגפריד בגזרתו, והחל בהתקדמות לתוככי גרמניה. ב-18 במרץ כבש הקורפוס את באד קרויצנאך, וב-21 במרץ כבש את וורמס. למחרת חצה הקורפוס את נהר הריין באזור אופנהיים, ולאחר מכן כבש את מיינץ. ב-25 במרץ כבש הקורפוס את דרמשטאדט, ובאותו יום שלח ג'ורג' פטון את כוח באום מיחידות הקורפוס על מנת לשחרר את מחנה המלבורג, אולם הכוח נכשל במשימתו. ב-26 במרץ תקף הקורפוס את פרנקפורט, וכבש אותה לאחר 3 ימי לחימה. לאחר מכן כבש הקורפוס את הנאו (28 במרץ), את באד הרספלד (31 במרץ) ואת פולדה (2 באפריל), וב-3 באפריל נעצר הקורפוס בין גותה לזול. ב-4 באפריל גילו כוחות הקורפוס מחסן נאצי של אוצרות אמנות וזהב במכרה מלח במרקר, ולמחרת כבשו את מיינינגן.

לאחר מכן הופנה הקורפוס לכיוון דרום, על מנת להילחם בכוחות שהתבצרו בהרי האלפים. ב-11 באפריל כבש הקורפוס את קובורג, וב-16 באפריל כבש את ביירוית. ב-20 באפריל שוחרר מנטון אדי מתפקידו כמפקד הקורפוס עקב לחץ דם גבוה, ובמקומו מונה סטפורד לירוי אירווין. ב-23 באפריל שחרר הקורפוס את מחנה הריכוז פלוסנבירג, וב-25 באפריל הגיע לנהר הדנובה. ב-26 באפריל חצו יחידות הקורפוס את הדנובה דרומית-מערבית לרגנסבורג ונכנסו לאוסטריה, וב-4 במאי כבשו את לינץ. לאחר מכן הופנה הקורפוס לעבר פראג, אולם הקורפוס חבר ליחידות הצבא האדום באמשטטן, ושם שהה עם סיום הקרבות ב-8 במאי.

### לאחר המלחמה
לאחר המלחמה פורק הקורפוס, אולם חזר והוקם שוב כמה פעמים נוספות, ובשנת 1968 פורק באופן סופי.

## מפקדים
* ויליאם סימפסון (29 באוגוסט 1942 - 1 בנובמבר 1943)
* גילברט קוק (1 בנובמבר 1943 - 19 באוגוסט 1944)
* מנטון אדי (19 באוגוסט 1944 - 20 באפריל 1945)
* סטפורד לירוי אירווין (20 באפריל 1945 - ספטמבר 1945)

12
קטגוריה:גייסות בצבא ארצות הברית במלחמת העולם השנייה
הקורפוס ה-20 (ארצות הברית)

**הקורפוס ה-20** היה קורפוס של צבא ארצות הברית שלחם במהלך מלחמת העולם השנייה.

## היסטוריה
ב-10 באוקטובר 1943 הוקם הקורפוס ה-20 על בסיס קורפוס השריון ה-4 שהוקם ב-5 בספטמבר 1942, ולמפקדו מונה וולטון ווקר.

ב-1 באוגוסט 1944 נחת הקורפוס בצרפת, ומיד הופעל במבצע קוברה כחלק מהארמייה השלישית בפיקודו של ג'ורג' פטון. עד מהרה כבש הקורפוס את לה מאן, וב-10 באוגוסט כבש את אנז'ה. ב-19 באוגוסט כבש הקורפוס את שארטר לאחר 5 ימי קרב, וב-23 באוגוסט כבש את פונטנבלו. הקורפוס המשיך בהתקדמות המהירה וחצה את נהר הסן, וב-27 באוגוסט תפס ראש גשר מעבר לנהר המארן. ב-31 באוגוסט כבש הקורפוס את ורדן, וחצה את נהר המז.

בתחילת ספטמבר נעצר הקורפוס לפני מץ, מחמת מחסור בדלק, ולאחר מכן השתתף בקרב על מץ שנמשך עד ה-13 בדצמבר. בדצמבר לחם הקורפוס בקרב על הבליטה באגף הדרומי של הבליטה הגרמנית, ולאחר מכן השתתף בפריצה לגרמניה. בימי המלחמה האחרונים חדר הקורפוס לאוסטריה, ושם שהה בסיום המלחמה ב-8 במאי.

ב-1 במרץ 1946 פורק הקורפוס, אולם בשנת 1957 הוקם שוב, ובשנת 1970 פורק באופן סופי.

## מפקדים
* וולטון ווקר (10 באוקטובר 1943 - מאי 1945)
* הוראס מק'ברייד (מאי 1945 - 1 במרץ 1946)

20
קטגוריה:גייסות בצבא ארצות הברית במלחמת העולם השנייה